বাম-কংগ্রেস জোটের প্রবক্তা সিপিএমের গৌতম দেবের জেলা উত্তর ২৪ পরগনাতেই এবার আনুষ্ঠানিকভাবে জোটবিরোধীরা তাদের অস্তিত্ব জানান দিল। 
জেলা সিপিএম সূত্রের খবর, রবিবার বরাহনগরে শেষ হওয়া জেলা সম্মেলনে ৫২ জন প্রতিনিধি সম্পাদকীয় প্রতিবেদনের উপর আলোচনা করেছেন। তাঁদের মধ্যে পাঁচজন খোলাখুলিই দলীয় নেতৃত্বকে জানিয়েছেন, তাঁরা কংগ্রেসের সঙ্গে কোনও বোঝাপড়ার পক্ষে নন। জেলার প্রতিনিধিরা যে জোটের পক্ষেই কথা বলবেন তা নিশ্চিতই ছিল। তবে জোটবিরোধীরাও যেভাবে সম্মেলনে নিজেদের দাবিতে জোরদার হয়েছেন তাতে দলের অনেককেই বিস্মিত। সম্মেলনের শেষ পর্বে জবাবি ভাষণে জেলা সম্পাদক গৌতম বলেন, ‘কংগ্রেস সম্পর্কে কোনও মোহ নেই। কংগ্রেসকে নিয়ে সরকার গড়ব এমন ইচ্ছাও আমাদের নেই। তৃণমূল এবং বিজেপি’র প্রতিযোগিতামূলক সাম্প্রদায়িকতা রুখতে খোলামেলা পরিবেশ তৈরির জন্যই আমরা কৌশলগত সমঝোতা করেছিলাম।’ সম্মেলন মঞ্চে তিনি আরও বলেন, ‘জোট নিয়ে অন্তহীন বিতর্ক চলতে পারে না। এপ্রিলের পার্টি কংগ্রেসেই চূড়ান্ত সিদ্ধান্ত হয়ে যাবে।’ এক জেলা সিপিএম নেতা জানিয়েছেন, দমদম, হাবরা-সহ কয়েকটি এলাকার এরিয়া কমিটির পাঁচ প্রতিনিধি জোটের বিরুদ্ধে সওয়াল করেছেন। 
৭০ জনের কমিটিতে ঠাঁই হয়নি প্রাক্তন সাংসদ তড়িৎ তোপদার, রবীন মণ্ডল,   রঞ্জিত কুণ্ডুর মতো কয়েকজন নেতার। নতুন কমিটিতে নেই গৌতমও। কেন্দ্রীয় কমিটির বিশেষ অনুমোদন নিয়ে গতবার গৌতমকে জেলা সম্পাদক করা হয়েছিল। 
জেলা সিপিএমের সম্পাদক নির্বাচিত হয়েছেন বসিরহাটের মৃণাল চক্রবর্তী। সর্বসম্মতভাবে তিনি নির্বাচিত হলেও দলে এ নিয়ে প্রশ্ন রয়েছে। সম্পাদক পদে লড়াইয়ে ছিলেন মৃণাল এবং নেপালদেব ভট্টাচার্য। দু’জনেই গৌতমের আস্থাভাজন। গৌতমের পছন্দের তারতম্যের জেরেই মৃণালকে এগিয়ে দিয়েছে। কামারহাটির সিপিএম নেতা মানস মুখোপাধ্যায় সম্পাদক হিসাবে মৃণালের নাম প্রস্তাব করেন। সর্বসম্মতভাবে সেই নাম গৃহীত হয়। দলে বিভাজনের বিষয়টি মাথায় রেখে নতুন কমিটিতে ঐক্যবদ্ধভাবে কাজ করার বার্তা দিয়েছেন গৌতম। পাশাপাশি, দলে মতবিরোধ থাকলেও তা যেন ব্যক্তিগত স্তরে প্রভাব না ফেলে সেই প্রসঙ্গে বলতে গিয়ে বিদায়ী ভাষণে এদি গৌতম জানান, একসময় তাঁকে এক প্রাক্তন জেলা সম্পাদক গোপাল বসুর বিরোধী বলে ধরা হতো। সেই গোপালই পরে এসএফআইয়ের রাজ্য সম্পাদক হিসেবে তাঁর নাম প্রস্তাব করেছিলেন।